Temeljem točke IV. stavka 9. Provedbenog plana unaprjeđenja zaštite od požara za područje Osječko-baranjske županije za 2016. godinu ("Županijski glasnik" broj 15/15.), Župan Osječko-baranjske županije objavljuje 
J A V N I   P O Z I V 
za sufinanciranje prostornih uvjeta djelovanja 
dobrovoljnih vatrogasnih društava s područja Osječko-baranjske županije
 iz sredstava Proračuna Osječko-baranjske županije za 2016. godinu
za jedinice lokalne samouprave

I.
Predmet javnog poziva

Pozivaju se jedinice lokalne samouprave na podnošenje prijave za sufinanciranje prostornih uvjeta djelovanja dobrovoljnih vatrogasnih društava s područja Osječko-baranjske županije iz sredstava Proračuna Osječko-baranjske županije za 2016. godinu.

Temeljem ovoga Javnog poziva sufinancirat će se projekti stvaranja i osposobljavanja potrebnih prostornih uvjeti za djelovanje dobrovoljnih vatrogasnih društava kroz izgradnju, uređenje i opremanje vatrogasnih domova u vlasništvu jedinica lokalne samouprave.
II.
Opći uvjeti

Prijavu za sufinanciranje prostornih uvjeta dobrovoljnih vatrogasnih društava mogu podnijeti jedinice lokalne samouprave s područja Osječko-baranjske županije koje su vlasnici vatrogasnih domova.

Pravo na podnošenje prijave iz prethodnog stavka imaju one jedinice lokalne samouprave koje su osigurale sufinanciranje namjene za koju podnose prijavu i nemaju dugovanja po bili kojoj osnovi prema Proračunu Županije, te su dostavile potrebna izviješća o pravdanju ranije odobrenih sredstava bez obzira na njihovu namjenu.
Sufinanciranje prostornih uvjeta odobriti će se za one prijavljene projekte koji ne ispunjavaju uvjete propisane za financiranje ovih namjena prema Programu ruralnog razvoja Republike Hrvatske za razdoblje 2014.-2020.

III.
Kriterij za vrednovanje

Temeljni kriterij za odobravanje potpore za sufinanciranje prostornih uvjeta djelovanja dobrovoljnih vatrogasnih društava je stanje utvrđeno Procjenom ugroženosti od požara i tehnoloških eksplozija Osječko-baranjske županije i usmjerena utvrđena Planom zaštite od požara za područje Osječko-baranjske županije.

U postupku odobravanja potpora ocjenjuje se i značaj podnesene prijave za funkcioniranje dobrovoljnog vatrogastva na području jedince lokalne samouprave koja podnosi prijavu.

IV.
Financijska sredstva
Za sufinanciranje prostornih uvjeta djelovanja dobrovoljnih vatrogasnih društava koja su predmet ovoga Javnoga poziva raspoloživa su sredstva u iznosu do 65.000,00 kuna, a najveći mogući iznos potpore je do 20.000,00 kuna.
V.
Podnošenje prijave

Ovaj poziv se objavljuje na internetskoj stranici Županije: www.obz.hr.

Prijave u skladu s ovim Javnim pozivom dostavljaju se poštom ili osobno na adresu:

Osječko-baranjska županija, Upravni odjel za poljoprivredi i ruralni razvoj, Trg Ante Starčevića 1/II, 31000 Osijek uz naznaku; "Prijava na Javni poziv za sufinanciranje prostornih uvjeta dobrovoljnih vatrogasnih društava".

Prijave se mogu podnijeti u razdoblju od  15. do 30. rujna 2016. godine.
Prijave se podnose na propisanim obrascima koji moraju biti ispunjeni elektronički. Obrasci se preuzimaju na internetskoj stranici Osječko-baranjske županije www.obz.hr. Popunjene obrasce treba dostaviti i na mail adresu: vatrogastvo@obz.hr.
Sve nepotpune prijave i nepravovremene prijave kao i prijave koje nisu dostavljene na propisanom obrascu odnosno prijave podnese protivno uvjetima  iz ovoga Javnog poziva neće biti razmatrane.

VI.
Dokumentacija

Uz popunjeni  propisani obrazac prijave potrebno je priložiti:

· detaljni opis projekta koji se predlaže za sufinanciranje sredstvima iz Županijskog proračuna s financijskim planom koji se popunjava na zadanom obrascu,

· dokaz o vlasništvu vatrogasnog doma za koji se traži potpora iz Županijskog proračuna,
· dokaz o osiguranju sredstava u proračunu jedinice lokalne samouprave za namjenu za koju se traži sufinanciranje prema ovom Javnom pozivu,
· ponudu za izvođenje potrebnih radova na vatrogasnom domu i/ili ponudu za opremanje vatrogasnog doma, 

· izjavu podnositelja prijave da nema dugovanja prema Proračunu Osječko-baranjske županije, te da su opravdali ranije odobrena sredstva.

VII.
Odlučivanje o prijavi
Nakon razmatranja i vrednovanja svih podnesenih prijava koje ispunjavaju potrebne uvjete iz ovoga Javnoga poziva, Povjerenstvo za odobravanje potpora u vatrogastvu pripremit će prijedlog plana rasporeda sredstava. Akt o odobrenju sredstava donijet će Župan na temelju prethodno navedenog prijedloga Povjerenstva.

Plan rasporeda sredstava bit će objavljen na internetskim stranicama Županije.

O rasporedu sredstava obavještavaju se svi podnositelji prijava pisanom obaviješću.

